การเลือกกองทุนรวมหรือ ETF คืออย่างไร
ข้อแรกคือ  อย่าซื้อกองทุนรวมที่มีผลงานดีมาก ๆ  ในอดีต  เพราะประวัติศาสตร์บอกเราว่า  กองทุนรวมที่มีผลงานดีในอดีตนั้น  มักจะไม่ได้หมายความว่าอนาคตจะดีด้วย  และกองทุนที่ผลงานแย่ก็ไม่ได้หมายความว่าจะแย่ตลอด  ตรงกันข้าม  กองที่ผลงานในอดีตดี  ผลงานในอนาคตก็มักจะแย่ลง  และกองทุนที่แย่  โดยเฉลี่ยแล้วในอนาคตก็จะดีขึ้น  กลายเป็นว่า  ที่ผลงานดีนั้น  จริง ๆ  ส่วนใหญ่แล้วอาจจะไม่ใช่  “ฝีมือ”  ของผู้บริหาร  แต่เป็นเรื่องของ  “โชค” มากกว่า  ในขณะที่ขนาดของกองทุนก็มีส่วนมากที่ทำให้สามารถสร้างผลงานที่ดีมากแบบสุดโต่งได้   และเพราะว่าโชคนั้น  มักจะไม่เกิดซ้ำ ๆ  ติดต่อกันยาวนาน  นั่นจึงเป็นเหตุผลที่ว่ากองทุนที่มีผลงานที่ดีในที่สุดก็จะแย่ลงและ “โชค” กลับไปอยู่ในมือของคนที่มีผลงานแย่ในอดีต 

ข้อที่ 2 ก็คือ  อย่าเชื่อว่าผู้บริหารกองทุนเป็น  “เซียน” ที่จะสามารถสร้างผลตอบแทน  “เหนือโลก”  ได้ยาวนาน  เคที่ วูด เองนั้นเพิ่งจะก่อตั้งและบริหารกองทุนหรือ ETF ของ ARK มาแค่ 7 ปี  ซึ่งในแง่ของการลงทุนต้องถือว่าสั้นมากและไม่สามารถที่จะพิสูจน์อะไรได้  ในขณะที่ วอเร็น บัฟเฟตต์ นั้น  บริหารเงินลงทุนมากว่า 60 ปี ซึ่งน่าจะต้องถือว่าไม่มีคำว่า “ฟลุ้ก”  และแม้แต่บัฟเฟตต์เอง  ถ้าศึกษาให้ดีก็จะพบว่า  ผลงานการลงทุนในช่วง 30 ปีหลังนั้นก็ไม่ได้น่าประทับใจอะไรและแพ้ดัชนีตลาดด้วยซ้ำ  ดังนั้น  สำหรับผมแล้ว  เคที่ วูด น่าจะยังไม่สามารถถูกบันทึกว่าเป็น  “เซียน” ในระดับมือต้น ๆ ของโลกได้ และนี่ก็คือ Dilemma หรือปัญหาของการเลือกผู้บริหารกองทุนที่ว่า  ไม่รู้ว่าเป็นเซียนจริงไหม  จะรู้ก็ต่อเมื่อเวลามันอาจจะผ่านไปแล้วนานเป็นสิบ ๆ ปีขึ้นไป 

ข้อที่ 3 ของกลยุทธ์การเลือกกองทุนรวมสำหรับผม ก็คือ  การตั้งสมมติฐานว่า  ผู้บริหารกองทุนรวมทั้งหลายนั้น  มีฝีมือเท่ากันและเป็นฝีมือระดับ “เฉลี่ย” หรือกลาง ๆ  โดยไม่สนใจว่ากองไหนใครบริหารและได้กี่ “ดาว” ดังนั้น  เวลาเลือกกองทุนที่จะลงทุนจะต้องดูเรื่องของ “ราคา” หรือค่าธรรมเนียมในการบริหารกองทุนด้วย   อย่าคิดว่าเป็นเรื่องเล็กน้อย  เพราะถ้าค่าบริหารต่างกัน 1-2% แต่สุดท้ายผลงานในระยะยาวก็เท่ากัน  กองทุนที่ค่าบริหารต่ำกว่าก็จะให้ผลตอบแทนคิดเป็นเม็ดเงินสูงกว่ามากในช่วงเวลาเป็น 10 ปีขึ้นไป  และข้อสรุปของข้อนี้ก็จะนำไปสู่

ข้อที่ 4 ที่ว่า การเลือกลงทุนในกองทุนรวมที่อิงดัชนีที่มีค่าธรรมเนียมต่ำ  เป็นกลยุทธ์ที่ดีที่สุดอย่างหนึ่ง  ซึ่งในปัจจุบันก็ยังมีดัชนีหลาย ๆ แบบให้เลือก  เช่น  ดัชนี “ตลาดหุ้น” เช่น S&P 500  หรือ SET50 หรือดัชนีหุ้นไฮเท็กที่มักอยู่ในตลาด Nasdaq  นอกจากนั้นแล้วก็น่าจะมีที่เป็นแบบ Sector เช่นในกลุ่มของหุ้นเกี่ยวกับสุขภาพและดิจิตอล  เป็นต้น  การลงทุนในหุ้นที่อิงดัชนีนั้นมีข้อดีที่ว่าไม่ต้องมีผู้บริหารที่จะมาเลือกหุ้น
ความรู้ทางการเงิน,การวิเคราะห์ทางการเงิน & เศรษฐศาสตร์การเงิน